Vinnutími sem hentar barnafólki illa er ein helsta skýringin á því að atvinnuleitendur hafna starfi, segir forstjóri Vinnumálastofnunar.
Rúmlega 350 manns misstu rétt til atvinnuleysisbóta á tímabilinu frá 1. mars til loka maí eftir að hafa hafnað vinnu í tengslum við átakið Hefjum störf. Unnur Sverrisdóttir forstjóri Vinnumálastofnunar segir að þetta virðist ámóta hlutfall og venja er, þótt það hafi ekki verið rannsakað, en vegna ástandsins séu allar tölur hærri núna.
Tekjutap vegna atvinnuleysis er verulegt, jafnvel fyrir fólk í neðri hluta launastigans, og því er ólíklegt að atvinnuleysisbætur aftri því að fólk taki störfum sem bjóðast. Þetta er mat hagfræðideildar Landsbankans og kemur fram í nýjustu hagsjá bankans. Ástæðan sé frekar sú að fólk treysti því ekki að faraldrinum sé lokið. Unnur telur ekki að það muni svo litlu á atvinnuleysisbótum og launum að fólk ákveði að þiggja ekki störf.
Sem fyrr segir hafa rúmlega 350 manns minnst bótarétt fyrir að hafna starfi frá í byrjun mars. Vinnumálastofnun kannaði annan álíka stóran hóp sem hafði hafnað vinnu, en þar kom í ljós að margir voru komnir í nýtt starf og aðrir gáfu upp góðar og gildar ástæður fyrir að taka ekki starfi.
Forstjóri Vinnumálastofnunar telur ekki að munur á atvinnuleysisbótum og launum sé ástæða þess að atvinnuleitendur hafni vinnu. Ein algengasta skýringin sé sú að störfin henti illa barnafólki.